Христо Смирненски
Бай Ристю и чичо Тричко

chitanka.info

Бай Ристю и чичо Тричко[0]

Бай Ристю чеше се по темето,

върти охлузен врат:

„Ех, за това ли му бе времето,

но пусти дяволски инат!

А божем те на бедни селени

не правили били щета,

а ето вчера вола взели ни

на всичката ни беднота!

Да се не види управията —

един-едничек имаш вол

и него вземат, а комшията

не ловило го протокол!

Не лови го, зер с кмета двамата

са тенджера и похлупак:

нали орташки взеха сламата

на дядо Пенчовий сирак!“

А чичо Тричко — фукарията,

и он въздиша и кълне:

„У нас имало! Чорбаджиите —

те са без крави и коне!

За Сръбско било, за Румания —

записаха и моя кон,

а малко са в хаджи Анания

и знаем как ги има он!

Тоз кьорав бил, на тоз опашката

накриво рязана била…

Така е, на думбаз дружбашката

комисия прави ли бела?

Но ще се наплатим юнашката,

ще помни всеки мазен туз:

като им пламне под опашката,

ще бягат заедно с Исус!“

[0] Публикация: Червен смях. Седмично илюстровано литературно-хумористично списание. София, г. II, бр. 26 от 21 юли 1921 г., с подпис: Яким Егейски.

По силата на Ньойския мирен договор България е задължена да достави безплатно на победителите огромни количества добитък, който се е взимал предимно от бедните и средните селяни. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.